text: Rådyr nedlagt efter blodig kamp
  02 marts 2018 kl. 15.58
  På sin daglige cykeltur i Marielundskoven ved Kolding fandt pensionist et dræbt rådyr. Med de mange blodspor i området, tror han det kunne være en ulv - eller en meget stor hund, der har været spil. 
  Poul Møller kører hver morgen en tur i Marielundskoven ved Kolding. Torsdag fandt han et dræbt rådyr ved bækken langs Troldhedestien.
  Det er tydeligt med de mange blodspor i sneen, at der har fundet en voldsom kamp sted mellem rådyret og dyret, der har dræbt det.
  - Det er et meget stort dyr, vil jeg mene - en rigtig stor hund, eller måske det unævnelige - en ulv, spiger Poul Møller.
  TV SYD har fredag forsøgt at få kontakt til Naturstyrelsen for en kommentar, men uden held. Vi vil gerne høre deres vurdering af, hvem der dræbte dyret, og om de har tænkt sig at tage en DNA-test for at finde ud af det.
  